Burjassot es disposa a submergir-se en un desembre “de cine”
2025-07-24

En el trànsit de la tardor a l’hivern, què millor manera de gaudir de les vesprades i les nits del cap de setmana que a la calor d’una bona pel·lícula de cinema? El cinema Tívoli de Burjassot acaba de presentar la seua programació cinematogràfica per a les primeres setmanes d’aquest últim mes de l’any i, com és habitual, les estrenes més esperades tornen a copar la cartellera local.

La arxiconeguda amiga dels xiquets i les xiquetes, Peppa Pig serà la primera a aparéixer per la pantalla del Tívoli, el cap de setmana del 2 al 5 de desembre. La porqueta més famosa de l’última dècada salta de la televisió a la gran pantalla amb la pel·lícula “Peppa Pig. Las botas de oro”. Produïda per Entertainment One, en la projecció es mostraran els capítols especials de quinze minuts de durada “Las botas de oro” i “La vuelta al mundo”, així com set episodis de la nova temporada que posteriorment estrenarà el canal de televisió Clan. Aquesta pel·lícula d’animació infantil es projectarà el divendres 2 i el dissabte 3, a les 19 h, mentre que el diumenge 4, es projectarà a les 17 h.

Aqueix mateix cap de setmana, el primer de desembre, el Tívoli també albergarà la projecció d’un dels últims èxits de factura espanyola: “Que Dios nos perdone”. Dirigida per Rodrigo Sorogoyen i protagonitzada per Antonio de la Torre i Roberto Álamo, aquest thriller policíac situa l’espectador en el calorós Madrid de 2011, quan el país porta ja tres anys suportant l’assot de la crisi econòmica i quan el multitudinari moviment 15M conviu, en els carrers madrilenys, amb tots els qui esperen l’arribada del Papa. En aquest context, els inspectors de policia Alfaro (Roberto Álamo) i Velarde (Antonio de la Torre) han de trobar al que sembla ser un assassí en sèrie com més prompte millor i sense fer soroll. “Que Dios nos perdone” es projectarà el divendres 2 i el dissabte 3, a les 22:30 h i també el diumenge 4, a les 19:30 h.

Tan sols una setmana després de la seua estrena en les sales espanyoles, arriba a Burjassot el més nou de Disney, un èxit assegurat per a ser gaudit per tot xiquet i xiqueta i també pels seus acompanyants. Es tracta de “Vaiana,” l’apassionant història d’una jove apassionada i intrèpida que habitava en les illes del Pacífic Sud, fa 2000 anys. “Vaiana” és l’única filla del cap d’una tribu pertanyent a una família de diverses generacions de marins i el seu desig és explorar el món, navegant per l’oceà, com van fer els seus avantpassats. Per a complir el seu somni, s’envoltarà d’uns amics molt especials amb els quals coneixerà enormes criatures marines, cultures antigues i submóns sorprenents. “Vaiana” arribarà al cinema Tívoli el divendres 9 de desembre i el dissabte 10, a les 19 h, mentre que el diumenge 11, la projecció serà a les 17 h.

Sota la batuta del mateix creador de la reeixida “La niña de tus ojos”, Fernando Trueba, a punt està ara d’estrenar-se, i de recalar a Burjassot, la continuació d’aquesta història que va captivar tant a públic com a crítica, a la fi dels 90. “La reina de España”, torna a tenir com a protagonista a Penélope Cruz i altres actors com Antonio Resines, Neus Asensi, Javier Cámera o Chino Darín, entre molts altres. En l’Espanya dels anys 50, Macarena Granada retorna a la seua terra per a encarnar a Isabel la Catòlica. En assabentar-se de la notícia, Blas Fontiveros, que no havia tornat a Espanya des que s’anara a dirigir “La niña de tus ojos” a l’Alemanya nazi 18 anys arrere, decideix tornar i retrobar-se amb alguns dels seus vells amics. La seua arribada deslliga una sèrie d’esdeveniments que posaran a prova el rodatge de la superproducció. “La reina de España” es projectarà el divendres 9 i el dissabte 10, a les 22:30 h i també el diumenge 11 de desembre, a les 19:30 h.

Després d’aquestes primeres setmanes de desembre, Burjassot i el Tívoli donaran la benvinguda oficial a l’hivern i, amb ell, al Nadal amb dues esperadíssimes estrenes: “Animales fantásticos y dónde encontrarlos”, la pel·lícula que fa protagonistes a les criatures màgiques de Harry Potter i “Canta”, la comèdia musical animada més esperada de l’any.

Les entrades per a assistir a qualsevol projecció del cinema Tívoli tenen un preu únic de 4 euros i es poden adquirir, aproximadament, des d’una hora abans de l’inici de cada passe, en la taquilla del Centre Cultural.